b'\n_START_ARTICLE_\n335 skvadron\n_START_PARAGRAPH_\n335 skvadron er det norske Luftforsvarets transportflyskvadron, stasjonert p\xc3\xa5 Gardermoen Flystasjon. Skvadronen opererer fire C-130J Hercules-maskiner.\n_START_SECTION_\nHistorie\n_START_PARAGRAPH_\n335 skvadron ble offisielt opprettet 15. august 1946, men den har r\xc3\xb8tter tilbake til tiden under krigen i England hvor Luftforsvarets transportbehov ble ivaretatt av enheter under andre navn: Stockholmsruten, No. 20 Transport Squadron, No. 21 og No. 22 Transport Flight.\n_START_SECTION_\nStockholmsruten\n_START_PARAGRAPH_\nUnder krigen meldte det seg et behov for en fast luftrute  mellom Leuchars i Skottland og Sverige, en rute som kunne ivareta kur\xc3\xa9rtjenesten mellom Legasjonen i Stockholm og Regjeringen i London, og som kunne transportere motstandsfolk som hadde m\xc3\xa5ttet flykte til Sverige videre til krigstjeneste i England. I alt fikk Stockholmsruten og No. 20 Transport Squadron tildelt 7 Lockheed Lodestar. Da krigen var over hadde mer enn 3\xc2\xa0000 passasjerer blitt befordret med Stockholmsruten\n_START_SECTION_\nNo. 20 Transport Squadron\n_START_PARAGRAPH_\nEtter fredsslutningen i mai 1945 ble denne skvadronen opprettet som en direkte etterf\xc3\xb8lger av Stockholmsruten og ble n\xc3\xa5 ogs\xc3\xa5 utstyrt med Dakotamaskiner. I juni samme \xc3\xa5r ble avdelingen overf\xc3\xb8rt til Norge med base p\xc3\xa5 den gamle Fornebu flyplass. Oppgaven bestod i \xc3\xa5 gjennomf\xc3\xb8re halvmilit\xc3\xa6re ruteflyvninger til sivil luftfart var etablert. Dessuten andre transportoppdrag og VIP-flyvninger.\n_START_SECTION_\nNo. 21 og No. 22 Transport Flight\n_START_PARAGRAPH_\nDisse to avdelingene opererte i Nord-Norge med etterlatt tysk materiell, vesentlig Junkers Ju 52. Begge flighter ble nedlagt i november 1945.\n_START_SECTION_\n335 skvadron\n_START_PARAGRAPH_\nVed nedleggelsen av 20 Transport Squadron ble transportflyvirksomheten flyttet til Gardermoen. Eirik Sandberg ble beordret som sjef for enheten, som ble tildelt de syv Lodestar-flyene fra Stockholmsruten. En hovedoppgave for skvadronen i denne perioden, var flygninger til Tysklandsbrigaden i perioden 1947 til 1953. _NEWLINE_Den neste flytypen i bruk ved skvadronen var ti Dakota-fly Norge fikk som v\xc3\xa5penhjelp fra USA i 1950. Lodestar-flyene ble da solgt til sivil luftfart i Sverige og Finland. I 1956 ble seks av Dakotaene overf\xc3\xb8rt til det danske flyv\xc3\xa5penet. Som erstatning for disse ble Luftforsvaret tilf\xc3\xb8rt \xc3\xa5tte Fairchild C-119 Flying Boxcar. Disse hadde fl\xc3\xb8yet som C-119F i Belgia, men var blitt modifisert til C-119G f\xc3\xb8r overf\xc3\xb8ringen til Norge. De gjenv\xc3\xa6rende C-47-flyene ble deretter mest benyttet til persontransport, blant annet VIP-transport av kongen, men ett av flyene ble ogs\xc3\xa5 utstyrt for kalibrering av TACAN-utstyr. I 1974 ble Dakota faset ut. Tre fly ble sendt tilbake til USA, mens ett fly ble lagret for museumsbruk, og st\xc3\xa5r per 2012 p\xc3\xa5 Forsvarets flysamling p\xc3\xa5 Gardermoen._NEWLINE_Det f\xc3\xb8rste havariet med avskriving av fly kom i desember 1968. Da endte en C-119 ved siden av rullebanen p\xc3\xa5 R\xc3\xb8ros etter et understellsbrudd. C-119 var i bruk til sommeren 1969. Da ble de gjenv\xc3\xa6rende syv flyene returnert til USA. _NEWLINE_Ved en seremoni p\xc3\xa5 Gardermoen h\xc3\xb8sten 1969 ble det f\xc3\xb8rste av seks fabrikknye C-130H Hercules-fly d\xc3\xb8pt. Disse var i drift uten alvorlige uhell frem til mai 2008. Da hadde flytypen loggf\xc3\xb8rt i alt 133\xc2\xa0665 timer for Luftforsvaret. Deretter ventet skvadronen p\xc3\xa5 sine nye fly, hvorav det f\xc3\xb8rste C-130J ble mottatt i november 2008. I juni 2010 var samtlige fly levert._NEWLINE_15. mars 2012 havarerte et av flyene, Siv (5630), ved Kebnekaise nord i Sverige. Flyet, med fire offiserer fra skvadronen samt en flytryggingsoffiser fra 137 Luftving ombord, var p\xc3\xa5 vei fra Evenes til Kiruna i forbindelse med milit\xc3\xa6r\xc3\xb8velsen \xc2\xabCold Response\xc2\xbb. 17. mars gjorde svenske myndigheter det klart at s\xc3\xb8ket etter overlevende var avsluttet.  Dette var f\xc3\xb8rste gang siden opprettelsen i 1946 at skvadronen hadde  mistet et mannskap, og bare andre gang et av skvadronens fly var g\xc3\xa5tt  tapt. _NEWLINE_I september 2012 ble et erstatningsfly, Fr\xc3\xb8ya (5699), overlevert Luftforsvaret ved en seremoni ved Lockheed Martins fabrikk i Marietta, Georgia. Dermed var styrken ved skvadronen igjen p\xc3\xa5 fire fly, samtidig som ett fly p\xc3\xa5begynte tjeneste i Afghanistan.\n_START_SECTION_\nB-vingen\n_START_PARAGRAPH_\nI juli 1957 ble det offisielt opprettet en B-ving ved skvadronen. Denne vingen, eller flighten som det ogs\xc3\xa5 ble kalt, var utstyrt med Otter, Norseman og Safir. Men ogs\xc3\xa5 f\xc3\xb8r den offisielle opprettelsen hadde det eksistert en B-ving ved 335 skvadron. Fra 1948 hadde vingen hatt blant annet et par Oxford-fly og to Fairchild Cornell. Disse ble brukt til trening og kommunikasjonsflygning. _NEWLINE_De fire Dakotaene som ble beholdt etter C-119-leveringen, inngikk ogs\xc3\xa5 etterhvert i B-vingen. _NEWLINE_Da NATO begynte \xc3\xa5 satse p\xc3\xa5 elektronisk krigf\xc3\xb8ring (EK), gikk Luftforsvaret til anskaffelse av to Dassault DA-20 Jet Falcon i 1972. Disse ble kj\xc3\xb8pt fra Fred. Olsens Flyselskap. De ble offisielt tatt i bruk i 1973. I 1979 ble ytterligere et fly overtatt fra Fred. Olsen. I 1995 ble B-vingen utskilt fra 335 skvadron og overf\xc3\xb8rt til Rygge flystasjon som FEKS(Forsvarets EK St\xc3\xb8ttesenter)/717 skvadron.'